## L’IVCR+i entrega el quadro restaurat de Felip V ‘cap per avall’ per a la seua exposició en el Museu de Belles Arts de Xàtiva

*** El trasllat de l’obra coincidix amb la commemoració de l’inici de la ‘Crema de Xàtiva’ que va ser ordenada per Felip V el 19 de juny de 1707
* L’IVCR+i ha utilitzat de manera pionera la realitat virtual en la restauració d’este retrat, pintat en 1719 per Josep Amorós**

L’Institut Valencià de Conservació, Restauració i Investigació (IVCR+i), dependent de la Conselleria d’Educació, Cultura, Universitats i Ocupació, ha entregat l’obra restaurada del retrat del Felip V de Josep Amorós del Museu de Belles Arts de Xàtiva, després de quasi dos anys de treball en els quals s’han utilitzat les últimes tecnologies per a retornar al seu estat original este quadro conegut per estar exposat ‘cap per avall’.

L’entrega de l’obra i el seu trasllat a la seu original perquè puga tornar a ser contemplada coincidix amb la commemoració de l’inici de la ‘Crema de Xàtiva’, l’incendi que va assolar la ciutat en 1707 i que va ser ordenat pel rei Felip V el 19 de juny per a castigar la població per la seua resistència durant la guerra de Successió.

En els treballs de restauració els tècnics de l’IVCR+i han utilitzat de manera pionera les ulleres de realitat augmentada, una tecnologia que ha permés projectar imatges directament sobre l’obra, mostrant informació essencial al restaurador en temps real i millorant la presa de decisions per part dels tècnics, la qual cosa es traduïx en uns resultats òptims.

L’ús de la realitat augmentada aplicada a la restauració forma part d’un projecte d’investigació finançat per la Unió Europea a través del programa Next Generation EU, en el marc del ‘Programa Investigue’, Pla de recuperació, transformació i resiliència, en el qual també col·labora l’IES Politècnic de Castelló de la Plana.

El seu ús per part de l’IVCR+i és una mostra del compromís de la Generalitat amb la innovació contínua en totes les àrees de la conservació d’obres d’art, utilitzant les tecnologies més avançades per a protegir el valuós patrimoni cultural valencià.

En concret, l’ús d’esta tecnologia en el retrat de Felip V ha permés localitzar i marcar amb precisió les zones amb repintades amb una claredat sorprenent en superposar la imatge ultraviolada sobre l’obra.

D’esta manera, les tècniques tradicionals d’anàlisis aplicades a la restauració d’esta obra, com la imatge ultraviolada, la imatge de reflexió infraroja, la radiografia, les imatges hiperespectrals, la florescència de rajos X i l’espectrometria Raman s’han dut ara a un nou nivell gràcies a l’ajuda de la realitat augmentada.

A més, esta tecnologia ha permés als tècnics interactuar simultàniament amb les imatges i l’obra, alternant fàcilment entre diferents tipus d’imatges i informació amb un simple gest. Això ha facilitat l’observació de detalls sobre l’estat de conservació de l’obra, la tècnica d’execució o les intervencions anteriors que han tingut de manera immediata i precisa.

**Inscripcions ocultes**

El procés de recuperació del retrat de Felip V s’ha prolongat durant quasi dos anys a causa de la seua complexitat, ja que ha sigut necessari utilitzar diferents tècniques per a consolidar la capa pictòrica, que estava molt deteriorada.

En este punt cal destacar els treballs de neteja realitzats sobre el llenç, que han permés eliminar els vernissos oxidats procedents d’intervencions anteriors, l’última d’estes en 1992 quan ja es va actuar per a controlar els problemes de despreniment de la capa pictòrica.

Així mateix, com a peculiaritat, la intervenció duta a terme per l’IVCR+i ha permés la troballa de restes pictòriques i inscripcions ocultes en l’obra. Es tracta, en concret, d’un cavall ocult per antigues intervencions, diferent de la imatge que mostra el quadro en l’actualitat, i diverses inscripcions superposades.

A més, en l’escena que representa la batalla d’Almansa, pintada en segon pla, durant la fase d’eliminació dels densos vernissos oxidats i repintades, ha eixit a la llum la imatge un cavall caigut durant la batalla.

També resulta interessant per als especialistes la troballa de diverses inscripcions superposades en la cartel·la de cuirs retallats que apareix en l’angle inferior dret del quadro.

D’altra banda, durant la realització dels estudis previs amb llum infraroja s’han pogut vore diferents inscripcions sobre la identitat del personatge retratat. En la primera inscripció visible posa: ‘DON / FELIPE / QVINTO / REY DE / ESPAÑA’.

Davall d’esta, es pot llegir una segona inscripció, que diu: ‘DON / FERNANDO / Đ BORBON / PRINSIPE / DE ASTU / RIAS’. Finalment, i per davall d’esta segona inscripció, encara n’apareix una tercera en la qual es llig: ‘DON / FHELIPE / V REY Đ / ESPAÑA’.

El personal tècnic de l’IVCR+i considera que esta cadena d’inscripcions en la cartel·la degué respondre als successius canvis dinàstics esdevinguts durant el regnat de Felip V.

**Història d’un quadro**

El popular retrat ‘invertit’ del rei Felip V va ser pintat en 1719 i, amb posterioritat, Xàtiva va decidir mostrar-lo cap per avall com a castic simbòlic al monarca, que va ordenar cremar la ciutat i va canviar el seu nom pel de Ciudad de San Felipe per haver donat suport a la causa de l’arxiduc Carles d’Àustria durant la guerra de Successió pel tron espanyol, que es va desencadenar a Espanya en 1701 i va finalitzar amb la instauració de la monarquia borbònica en el país.

Segles després, ‘el rei al revés’ és una de les imatges més identitàries i populars de la capital de la Costera, que recuperarà el quadro en tota la seua esplendor després de passar per les mans expertes de l’IVCR+i.

Fecha: 19/06/2025